b'\n_START_ARTICLE_\nAmbrosi Spinola\n_START_SECTION_\nOr\xc3\xadgens\n_START_PARAGRAPH_\nAmbrosi Spinola descendia d\'una fam\xc3\xadlia noble i rica de G\xc3\xa8nova. Era el fill gran de Filipo Spinola, marqu\xc3\xa9s de Sesto i Benafro, i de la seva dona Policena Cossino, filla del pr\xc3\xadncep de Salern._NEWLINE_Al segle XVI, la Rep\xc3\xbablica de G\xc3\xa8nova era un estat pr\xc3\xa0cticament en situaci\xc3\xb3 de protectorat sota el poder de l\'imperi Espanyol. Els genovesos eren els banquers de la monarquia i tenien el control quasi total de les seves finances._NEWLINE_Alguns dels germans m\xc3\xa9s joves d\'Ambrosi Spinola van buscar fortuna a Espanya, i un d\'ells, Frederic, va destacar com a soldat als Pa\xc3\xafsos Baixos espanyols. El germ\xc3\xa0 major va quedar-se a It\xc3\xa0lia i es va casar el 1592 amb Joamma Bacciadona, filla del comte de Galeratta_NEWLINE_Les cases de Spinola i D\xc3\xb2ria rivalitzaven per exercir el poder en la Rep\xc3\xbablica de G\xc3\xa8nova. Ambrosi Spinola va continuar la rivalitat i amb el comte de Tursi, l\xc3\xadder dels D\xc3\xb2ria. Despr\xc3\xa9s d\'un frac\xc3\xa0s en un enfrontament judicial amb els D\xc3\xb2ria decideix retirar-se de la ciutat i millorar la fortuna de la seva casa servint a la monarquia espanyola als Pa\xc3\xafsos Baixos espanyols. El 1602 ell i el seu germ\xc3\xa0 Frederic entren en tractes amb el govern espanyol per ser contractats com a capitans de tropes mercen\xc3\xa0ries: una "condotta" segons el vell model itali\xc3\xa0._NEWLINE_Es tracta duna aventura en la que Spinola va arriscar la totalitat de la gran fortuna de la seva fam\xc3\xadlia. Ambrosi Spinola es va encarregar de reclutar 1.000 homes per operacions militars terrestres, i Frederic es va encarregar de formar una esquadra de galeres per fer operacions a la costa. Diverses de les galeres de Frederic van resultar destru\xc3\xafdes pels vaixells de guerra anglesos quan anaven de cam\xc3\xad a trav\xc3\xa9s del Canal de la M\xc3\xa0nega. El mateix Frederic va resultar mort en acci\xc3\xb3 amb els holandesos el 24 de maig de 1603. Ambrosi Spinola va rec\xc3\xb3rrer amb el seu ex\xc3\xa8rcit una llarga dist\xc3\xa0ncia per arribar a Flandes el 1602 amb els homes que havia reclutat. Durant els primers mesos, el govern espanyol va pensar en la possibilitat de fer-lo servir per envair Anglaterra, projecte que no va arribar a concretar-se. A finals d\'any va tornar a It\xc3\xa0lia per aconseguir m\xc3\xa9s homes._NEWLINE_La seva experi\xc3\xa8ncia real com a soldat no va comen\xc3\xa7ar fins que com a general, a l\'edat de 34 anys, es va encarregar de continuar el setge d\'Oostende el setembre del 1603. Les ru\xc3\xafnes de la pla\xc3\xa7a van caure a les seves mans el setembre del 1604.\n_START_SECTION_\nGeneral al servei de la Casa d\'\xc3\x80ustria\n_START_PARAGRAPH_\nL\'arxiduc Albert VII i la infanta Clara Eug\xc3\xa8nia, filla de Felip II d\'Espanya, governadors dels Pa\xc3\xafsos Baixos, que havien desitjat profundament la possessi\xc3\xb3 d\'Oostende es van sentir molt complaguts amb aquest \xc3\xa8xit, que li va valdre una alta reputaci\xc3\xb3 entre els soldats de l\'\xc3\xa8poca. Al tancament de la campanya va tornar a Espanya per organitzar amb la cort, que aleshores estava a Valladolid, la continuaci\xc3\xb3 de la guerra._NEWLINE_A Valladolid va insistir a realitzar la funci\xc3\xb3 de comandant en cap als Pa\xc3\xafsos Baixos espanyols. A l\'abril estava de nou a Brussel\xc2\xb7les i va prendre part en la seva primera campanya. Les guerres dels Pa\xc3\xafsos Baixos espanyols consistien principalment en setges. Spinola es va fer fam\xc3\xb3s pel nombre de places que va ocupar, tot i els esfor\xc3\xa7os de Maurici de Nassau per soc\xc3\xb3rrer-lo._NEWLINE_El 1606 va tornar al servei de la Monarquia d\'Espanya i va ser rebut amb grans honors. Se li va confiar una missi\xc3\xb3 secreta consistent en assegurar la governaci\xc3\xb3 dels Pa\xc3\xafsos Baixos espanyols en cas de mort de l\'arxiduc o de la seva dona, per\xc3\xb2 no va poder obtenir el t\xc3\xadtol de "Grande" que desitjava, i es va veure obligat a entregar en garantia la totalitat de la seva fortuna per avalar les despeses de guerra abans que els banquers donessin un fons a la corona espanyola._NEWLINE_Fins a la firma de la treva dels Dotze Anys el 1609, va continuar sent el comandament en el camp i generalment amb \xc3\xa8xit. Despr\xc3\xa9s de la firma va continuar cap al seu dest\xc3\xad, i se li va encarregar, entre altres tasques, conduir les negociacions amb Fran\xc3\xa7a quan el pr\xc3\xadncep de Cond\xc3\xa9 va fugir a Flandes amb la seva dona per posar-la fora de l\'abast de l\'admiraci\xc3\xb3 senil d\'Enric IV de Fran\xc3\xa7a.\n_START_SECTION_\nCenit\n_START_PARAGRAPH_\nEl 1611, Spinola passava per dificultats financeres per\xc3\xb2 va obtenir la seva desitjada "grandesa". El 1614 va prendre part en les operacions relacionades amb la fundaci\xc3\xb3 de Cleves i Juliers. Quan va esclatar la Guerra dels Trenta Anys es condu\xc3\xad una vigorosa campanya pel Baix Palatinat i va ser recompensat amb el grau de capit\xc3\xa0 general._NEWLINE_Despr\xc3\xa9s de reprendre la guerra amb les Prov\xc3\xadncies Unides el 1621, fracassant en l\'intent de prendre Bergen-op-Zoom va guanyar la vict\xc3\xb2ria de la seva carrera amb la captura de Breda el 1625 despr\xc3\xa9s d\'un llarg setge, tot i els esfor\xc3\xa7os del pr\xc3\xadncep d\'Orange Frederic Enric per salvar-la._NEWLINE_La presa de Breda va ser la culminaci\xc3\xb3 de la carrera de Spinola. Per\xc3\xb2, la par\xc3\xa0lisis del govern d\'Espanya, la necessitat de diner, i el nou preferit, Gaspar de Guzm\xc3\xa1n y Pimentel, el comte-duc d\'Olivares, envej\xc3\xb3s dels \xc3\xa8xits del general va permetre que els holandesos es recuperessin. Spinola no va poder evitar que Frederic Enric de Nassau prengu\xc3\xa9s Groenlo el 1627. Mentrestant, el govern d\'Espanya va nomenar-lo plenipotenciari i general en la guerra de successi\xc3\xb3 de M\xc3\xa0ntua. Spinola va desembarcar a G\xc3\xa8nova el setembre del 1629 i va morir el 25 de setembre del 1630 en el setge de Casale.'